SET ปิดบวกรับสงกรานต์ สัปดาห์หน้าแนวต้านกรอบ 1,550 จุด
SET ปิดตลาดวันนี้ที่ 1,547.83 บวก 2.72 หรือ 0.18% มูลค่าการซื้อขาย 30,294.66ล้านบาท
10 เม.ย. 2558

ผู้สื่อข่าวรายงานว่า ดัชนี SET ปิดตลาดวันนี้ที่ 1,547.83 บวก 2.72 หรือ 0.18% มูลค่าการซื้อขาย 30,294.66ล้านบาท
น.ส.อาภาภรณ์ แสวงพรรค ผู้อำนวยการอาวุโสฝ่ายวิจัยหลักทรัพย์ บล.ดีบีเอส วิคเคอร์ส(ประเทศไทย)เปิดเผยถึงตลาดหุ้นไทยวันนี้ซึมๆ ไม่มีปัจจัย โดยเป็นปกติตลาดอยู่ในภาวะที่นักลงทุนชะลอการลงทุนก่อนหยุดยาวเทศกาลสงกรานต์ ซึ่งต้องไปลุ้นหรือรอลงทุนอีกทีหลังสงกรานต์ ที่จะเริ่มมีการประกาศผลประกอบการเริ่มจากกลุ่มธนาคารพาณิชย์ที่เริ่มมีการพรีวิวผลประกอบการกันแล้ว
สำหรับการซื้อขายหุ้นวันนี้ ดัชนีเปิดตลาดขึ้นแดนบวกช่วงสั้น และค่อยๆอ่อนตัวลงในช่วงเช้า และภาคบ่ายดัชนีเคลื่อนไหวกลับมาแดนบวก โดยขยับขึ้นแตะจุดสูงสุดของวันที่ระดับ 1,549.66 จุด ส่วนดัชนีจุดต่ำสุดของวันอยู่ที่ 1,540.25 จุด ส่วนหลักทรัพย์เปลี่ยนแปลงวันนี้ เพิ่มขึ้น 413 หลักทรัพย์ ลดลง 381 หลักทรัพย์ และไม่เปลี่ยนแปลง 254 หลักทรัพย์
ขณะที่ตลาดต่างประเทศก็เป็นไปตามภาวะของแต่ละประเทศ ส่วนใหญ่บวก เช่น ตลาดที่อิงกับเศรษฐกิจจีนก็ยังปรับตัวดีขึ้นเพราะคาดทางการจีนจะมีมาตรการกระตุ้นออกมา
ส่วนทิศทางสัปดาห์หน้าหลังสงกรานต์ เปิดมาแค่ 2 วัน (16-17 เม.ย.) ให้กรอบแนวต้าน 1,550 จุด  กรอบล่างถ้าเป็นแนวฟิวเตอร์ 1,525 จุด ให้ดูที่จุดนี้ก่อน        